ખેતી ઉપરાંત પીવાના પાણીની પણ ગંભીર કટોકટી સર્જાઈ છે. વરસાદ ખેંચાતા બન્ને જિલ્લાના પાણીના સ્ત્રોત ખાલીખમ્મ થઈ ગયા છે. નર્મદાના પાણી મેળવવામાં પણ ચોક્કસ મર્યાદાઓ તો છે જ, ઉપરાંત અવારનવાર કેનાલો તૂટી જવાના, પાણી ચોરી, પાવર કટ, ઉપરથી પાણીનો જથ્થો ઓછો આવવા જેવા કારણોસર નર્મદાના પાણી પણ સમગ્ર જિલ્લામાં પહોંચાડવામાં મુશ્કેલી પડી રહી છે. તેમજ સ્થાનિક સંસ્થાઓના પણ થૂંકના સાંધા જેવા આયોજનના કારણે પાણી વિતરણ વ્યવસ્થામાં ગાબડાં પડી રહ્યા છે.